Národná rada Slovenskej republiky

VIII. volebné  obdobie

 Číslo: CRD-1534/2021

645a
S p o l o č n á   s p r á v a

výborov Národnej rady Slovenskej republiky o výsledku prerokovania vládneho návrhu zákona o elektronických komunikáciách (tlač 645) v druhom čítaní

	
	Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona o elektronických komunikáciách (tlač 645) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

I.

Národná rada Slovenskej republiky uznesením č. 904 zo 16. septembra 2021 pridelila predmetný návrh zákona na prerokovanie týmto výborom:

	Ústavnoprávnemu výboru Národnej rady Slovenskej republiky  a
	Výboru Národnej rady Slovenskej republiky pre hospodárske záležitosti.
	
	Určila zároveň Výbor Národnej rady Slovenskej republiky pre hospodárske záležitosti ako gestorský výbor a lehoty na prerokovanie predmetného vládneho návrhu zákona v druhom čítaní vo výboroch.

II.

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

III.

Návrh zákona odporúčali Národnej rade Slovenskej republiky schváliť:
•	Ústavnoprávny výbor Národnej rady Slovenskej republiky uznesením č. 356                     zo 14. októbra 2021
•	Výbor Národnej rady Slovenskej republiky pre hospodárske záležitosti rokoval o návrhu dňa 18. októbra 2021. Výbor neprijal uznesenie, keďže navrhnuté uznesenie nezískalo potrebný súhlas nadpolovičnej väčšiny prítomných členov výboru podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

IV.

Z uznesení výborov Národnej rady Slovenskej republiky uvedených pod bodom III tejto správy vyplývajú nasledujúce pozmeňujúce a doplňujúce návrhy:

1.	V § 15 ods. 7  sa slová „údajom,37)“ nahrádzajú slovami „údajom,38)“,
v § 110 ods. 1 slová „predpisom.37)“ nahrádzajú slovami „predpisom.38)“,
v § 122 ods. 11 písm. b) sa slová „údajov,37)“ nahrádzajú slovami „údajov,38)“

Oprava nesprávnych odkazov na poznámku pod čiarou.
Ústavnoprávny výbor NR SR

Gestorský výbor odporúča schváliť

2.	V § 21 ods. 1 za slová „v nevyhnutnom rozsahu“ sa vkladá čiarka.

Dopĺňa sa čiarka tak, aby bolo nepochybné, že ide o kumulatívne podmienky pre vznik obmedzenia vlastníckeho práva.

Ústavnoprávny výbor NR SR

Gestorský výbor odporúča schváliť

3.	V § 21 ods. 5 v druhej vete slová „o primeranej náhrade“ sa nahrádzajú slovami „o výške primeranej náhrady“.
Spresnenie textu tak aby zodpovedal začiatku vety.

Ústavnoprávny výbor NR SR

Gestorský výbor odporúča schváliť

4.	V § 107 ods. 1 sa slová „ods. 4“ nahrádzajú slovami „ods. 3“ a slová „ods. 1“ sa nahrádzajú slovami „ods. 2“. 

Oprava nesprávneho vnútorného odkazu.

Ústavnoprávny výbor NR SR

Gestorský výbor odporúča schváliť

5.	V § 125 ods. 3 sa vypúšťa slovo „krajského“. 

Odstraňuje sa duplicita s § 438 ods. 1 Správneho súdneho poriadku, z ktorého jednoznačne vyplýva, že kasačná sťažnosť môže smerovať len voči rozhodnutiu krajského súdu. 

Ústavnoprávny výbor NR SR

Gestorský výbor odporúča schváliť

6.	V § 131 ods. 1 sa slová „ods. 4“ nahrádza slovom „ods. 3“. 

Oprava nesprávneho vnútorného odkazu nakoľko  § 125 má len 3 odseky.

Ústavnoprávny výbor NR SR

Gestorský výbor odporúča schváliť

Gestorský výbor odporúča hlasovať o bodoch 1 až 6 spoločne s odporúčaním s c h v á l i ť.

V.

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona 

odporúča Národnej rade Slovenskej republiky

vládny návrh zákona o elektronických komunikáciách (tlač 645)

s c h v á l i ť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.
 
     	Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 232 z 19. októbra 2021.
 
Týmto uznesením výbor zároveň poveril spoločnú spravodajkyňu Miriam Šutekovú predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 19. októbra 2021

Peter K r e m s k ý, v.r.  
predseda Výboru NR SR 
pre hospodárske záležitosti